08/02/2021

**ΑΝΑΚΟΙΝΩΣΗ**

**ΕΡΩΤΗΣΕΙΣ-ΑΠΑΝΤΗΣΕΙΣ ΓΙΑ ΤΗ ΔΙΑΧΕΙΡΙΣΗ ΕΠΙΒΕΒΑΙΩΜΕΝΩΝ**

**ΚΡΟΥΣΜΑΤΩΝ ΣΕ ΣΧΟΛΙΚΕΣ ΜΟΝΑΔΕΣ**

1. **Πώς καθορίζονται οι στενές επαφές επιβεβαιωμένου κρούσματος σε σχολική μονάδα;**

* Οι μαθητές/μαθήτριες που κάθονταν σε απόσταση δύο (2) μέτρων από το κρούσμα προς κάθε κατεύθυνση.
* Οι μαθητές/μαθήτριες με τους οποίους αγωνίστηκε σε οποιοδήποτε ομαδικό άθλημα.
* Οι μαθητές/μαθήτριες με τους οποίους συναναστράφηκε ή έπαιξε το διάλειμμα με τρόπο ώστε να ισχύουν τα κριτήρια της στενής επαφής (κάτω από 2 μέτρα για πάνω από 15 λεπτά ή οποιαδήποτε σωματική επαφή).
* Οι μαθητές/μαθήτριες με τους οποίους παρευρέθηκε σε όχημα για τη μεταφορά από και προς το σχολείο.
* Σε περίπτωση κρούσματος σε εκπαιδευτικό, οι μαθητές/μαθήτριες της πρώτης σειράς αν η απόστασή του από τον χώρο που χρησιμοποιούσε το κρούσμα ήταν κάτω από δύο (2) μέτρα ή που πλησίασαν τον/τη μαθητή/μαθήτρια σε απόσταση κάτω από δύο (2) μέτρα για πάνω από δεκαπέντε (15) λεπτά (συνεχόμενα ή αθροιστικά) ή είχαν σωματική επαφή μαζί του (π.χ. αγκαλιά, χειραψία, περίθαλψη τραύματος).

\* Η μάσκα δεν διαφοροποιεί την αξιολόγηση μιας επαφής.

1. **Από πότε αρχίζει η ιχνηλάτηση επιβεβαιωμένου κρούσματος;**

Η περίοδος ιχνηλάτησης ξεκινά δύο (2) ημέρες πριν την ημέρα εμφάνισης συμπτωμάτων ή δύο (2) ημέρες πριν τη δειγματοληψία.

1. **Πόσες ημέρες παραμένει σε καραντίνα στο σπίτι μαθητής/μαθήτρια ή μέλος του προσωπικού που είναι στενή επαφή κρούσματος;**

Οι στενές επαφές παραμένουν στο σπίτι σε απόλυτη απομόνωση (καραντίνα) από τα υπόλοιπα μέλη της οικογένειας για δεκατέσσερις (14) ημέρες μετά την ημέρα επαφής ή για 10 ημέρες και με αρνητικό μοριακό τεστ. Καραντίνα σημαίνει απομόνωση στο σπίτι σε ξεχωριστό δωμάτιο. Η καραντίνα ξεκινά από την τελευταία ημέρα επαφής με το κρούσμα. Η διάρκεια της καραντίνας ισχύει ακόμα και αν κάνουν το τεστ και βγει αρνητικό. Δεν απαιτείται οποιαδήποτε ιατρική βεβαίωση ή εργαστηριακός έλεγχος για την επιστροφή στενής επαφής στο σχολείο μετά την πάροδο των δεκατεσσάρων (14) ημερών, εφόσον δεν έχουν αναπτύξει συμπτώματα.

1. **Τι γίνεται όταν μια στενή επαφή δεν απομονωθεί από το κρούσμα**;

Σε περίπτωση που στενές επαφές αποφασίσουν να συνεχίσουν να ζουν με το κρούσμα, **χωρίς το κρούσμα να απομονωθεί από τα υπόλοιπα μέλη της οικογένειας**, (αυτό συμβαίνει σε κάποιες περιπτώσεις οικογενειών κυρίως λόγω πρακτικών δυσκολιών) οι δεκατέσσερις (14) ημέρες ή οι δέκα (10) ημέρες με αρνητικό μοριακό έλεγχο της κάθε στενής επαφής ξεκινούν να μετρούν από την ημέρα αποδέσμευσης του θετικού. Κι αυτό γιατί ο/η θετικός/ή (κρούσμα) θεωρείται μολυσματικός/ή μέχρι την ημέρα **αποδέσμευσής** του/της. Άρα υπάρχει πιθανότητα η στενή επαφή να κόλλησε ακριβώς την προηγούμενη μέρα και να εκδηλώσει τον ιό μέχρι και δεκατέσσερις (14) ημέρες μετά.

1. **Ποια είναι η διαδικασία αποδέσμευσης επιβεβαιωμένου κρούσματος;**

Με βάση το νέο αναθεωρημένο πρωτόκολλο αποδέσμευσης των **κρουσμάτων** στην κοινότητα, το οποίο συντάχθηκε σε συνεργασία με τη Συμβουλευτική Επιστημονική Επιτροπή, ορίζονται ως υπεύθυνοι διαχείρισης των ασθενών που διαγνώστηκαν θετικοί -με ημερομηνία δειγματοληψίας τις 20 Νοεμβρίου 2020 και έπειτα- οι Προσωπικοί Ιατροί ενηλίκων και παιδιών.

* **Περισσότερες οδηγίες για άτομα που βρίσκονται σε κατ’ οίκον περιορισμό ως στενές επαφές κρούσματος ή για επιβεβαιωμένα κρούσματα βρίσκονται στον ηλεκτρονική διεύθυνση www.pio.gov.cy/coronavirus.**